**З А П И С Н И К**

**oд 307-та седница на Судскиот совет на Република Северна Македонија одржана во салата на Судскиот совет на Република Северна Македонија на ден 13.05.2019 година, (вторник) со почеток во 10,20 часот**

На седницата присуствуваа: Киро Здравев, претседател на Советот, Селим Адеми -заменик претседател, Зоран Караџовски, Зоран Теофиловски, Гордана Спиреска, Шемседин Јусуфи, Сашко Георгиев и Мирсад Суроји - членови на Советот избрани од редот на судиите и Владе Богданоски, Виолета Богојеска, и Лидија Каначковиќ- членови на Советот избрани од Собранието на Република Северна Македонија.

Отсутни се: Министерот за правда – Рената Дескоска и Претседателот на Врховен суд на РСМ- Јово Вангеловски, членови по функција, уредно поканети и членот на Советот Лорета Горгиева поради користење на годишен одмор.

**Претседателот на Советот** констатира дека на седницата има присутни новинари.

Записникот го водеше Анита Андоноска –генерален секратар на Судскиот совет на РСМ. На седницата присуствуваа: Емилија Николиќ - државен советник во Судскиот совет на РСМ, Вера Андрејчин, советник за односи со јавност и Наташа Јаневска - оператор на систем за гласање.

**Претседателот на Советот** откако констатира дека има потребен кворум за работа, предложи Дневниот ред да се дополни со нова точка 4 – „Извештај на комисијата за проверка на навременоста на пријавите за претседатели на Основните судови“, а 4-та точка „Разно“ да се помести нанапред и да се расправа како 5-та точка. Воедно, за 3-та точка од дневниот ред – Редовно оценување на судиите и претседателите на судовите во Република Северна Македонија, за 2017 и 2018 година предложи исклучување на јавноста. Побара од членовите на Советот да се произнесат по предлогот за исклучување на јавноста и констатира дека со 11 гласа „За“ едногласно е прифатен предлогот за исклучување на јавноста и дека 3-та точка од предложениот дневен ред е нејавна

Отвори расправа по предложениот Дневен ред.

Откако констатира дека никој не се јави за збор, го стави на гласање предложениот Дневен ред. По гласањето констатира дека со 11 гласа „За“ е усвоен следниот

**Д Н Е В Е Н    Р Е Д**

1. Усвојување на:
* **Записник од 301-та седница** на Судскиот совет на Република Северна Македонија од 14.03.2019 година и 18.03.2019 година;
* **Записник од 302-та седница** на Судскиот совет на Република Северна Македонија од 25.03.2019 година.
1. Донесување на Одлука по приговорот на Ацо Тасев, судија на Основен суд Штип поднесен против решението на Судски совет на РСМ за времено упатување за вршење на судиската функција во Основен суд Виница.
2. Редовно оценување на судиите на судовите во Република Северна Македонија, за 2017 и 2018 година.
3. Извештај за избор на Претседател на Основен суд Неготино на Комисијата за проверка на навременоста на пријавите за претседатели на основните судови“,
4. Разно.

**Точка 1**

По однос на 1-та точка од дневниот ред-Усвојување на Записник од 301-та седница на Судскиот совет на Република Македонија од 14.03.2019 година и 18.03.2019 година и усвојување на записник од 302-та седница на Судски совет на РСМ од 25.03.2019 година,**Претседателот на Советот** отвори расправа.

Откако констатира дека никој не се јави за збор, го стави на гласање Записникот од 301-та седница на Судскиот совет на РСМ од 14.03.2019 година и 18.03.2019 година.По гласањето констатира дека истиот е усвоен со 11 гласа - „За“, без измени и дополненија.

На гласање го стави Записникот од 302-та седница на Судски совет на РСМ од 25.03.2019.По гласањето констатира дека истиот е усвоен со 11 гласа „За“, без измени и дополненија.

**Точка 2**

По однос на 2-та точка од Дневниот ред - Донесување на Одлука по приговорот на Ацо Тасев, судија на Основен суд Штип поднесен против решението на Судски совет на РСМ за времено упатување за вршење на судиската функција во Основен суд Виница, **Претседателот на Советот** збор му даде на **заменик претседателот на Советот, Селим Адеми**во својство на координатор за Основниот суд Виница.

**Заменик претседателот на Советот**, **Селим Адеми** наведе дека судијата на Основен суд Штип Ацо Тасев вложил приговор против решението донесено од Судскиот совет на Република Северна Македонија, бр. 02-235/2 од 24.04.2019 година со кое судијата времено е упатен за вршење на судиската функција во Основниот суд Виница. Дополни дека судијата решението го примил на 06.05.2019 година, а приговор поднел на 08.05.2019 година, односно дека станува збор за благовремен приговор поднесен во законски предвидениот рок од 3 дена. Во продолжение ја истакна содржината на приговорот наведувајќи дека судијата во приговорот укажува дека за судија во Основен суд Штип е избран согласно член 39 став 1 од Законот за судовите и дека во смисла на став 3 од истиот член не изразил волја, ниту се согласил да биде временото упатен во Основниот суд Виница, ниту во било кој друг суд. Дека е судија со најголем судиски стаж и претседател на кривичниот оддел во Основниот суд во Штип, дека има докажани резултати во работата, член е на Управниот одбор на Здружението на судии, долгогодишен ментор и предавач во Академијата за судии и јавни обвинители и почитуван од сите останати 14 судии во судот во Штип од кои причини смета дека одлуката на Советот е зачудувачка. Укажа дека според наводите на судијата истакнати во приговорот решението на Советот е спротивно и на одредбата од член 31 точка 13 од Законот за Судски совет на РСМ според која една од основните надлежности на Советот е да се грижи за угледот на судиите и довербата на граѓаните во судството, па упатувањето во суд со основна надлежност каков што е Основниот суд Виница судијата Ацо Тасев го доживува како деградација и нарушување на постигнатиот углед и доверба. Судијата смета дека со неговото времено упатување во Основниот суд Виница ќњ се наруши тековното работење на Основниот суд Штип бидејќи станува збор за суд со проширена надлежност кој во кривичниот оддел постапува со намален број судии поради што секојдневно се соочува со проблеми при формирање на судечки совети со што се доведува во прашање ажурноста на судот. Судијата Ацо Тасев бара Советот да го укине решението бр.02-235/2 од 23.04.2019 година и во Основниот суд Виница времено да упати друг помлад судија со помал судиски стаж, или кривичните предмети од Основниот суд Виница да се делегираат во Основниот суд Штип.

**Претседателот на Советот** отвори расправа по приговорот.

Членот на Советот Виолета Богојеска постави прашање дали станува збор за благовремен приговор и дали истиот во Советот е доставен со препорачана пратка од причини што видно од материјалите судијата решението за времено упатување го примил на 02.05.2019 година, а датум на прием на приговорот во Советот е 06.05.2019 година.

Заменик претседателот на Советот наведе дека приговорот е благовремен, пратен со препорачана пратка на ден 03.05.2019 година

Во дополнение Претседателот на Советот појасни дека денот на предавање на препорачаната пратка во пошта се смета за ден на прием во Советот.

**Членот на Советот Сашко Георгиев** смета дека приговорот е оправдан. Во поткрепа на својот став наведе дека со овој чин на времено упатување на судијата Ацо Тасев од Основен суд Штип во Основен суд Виница ќе се наруши динамиката на работа во Основниот суд Штип бидејќи судот, па аналогно на тоа и неговата ажурност бидејќи судот ќе остане да функционира само со три судии кривичари од кои еден работи во претходна постапка.

**Заменик претседателот на Советот Селим Адеми** го повтори својот став искажан на претходната седница на која е донесена одлуката за делегирање на судијата Ацо Тасев во Основниот суд Виница уште еднаш нагласувајќи дека делегирањето било неоходно од причини што од Основниот суд Струмица и Основниот суд Кочани веќе имало делегирано судии и дека истите се оценети како неажурни во работењето поради што останал само Основниот суд Штип од кој може да се делегира судија во Основниот суд Виница. Дополни дека судијата Ацо Тасев имал 200 предмети во работа, а останатите судии кривичари од Основниот суд Штип повеќе. Со оглед да се барало делегирање на судија кривичај, имајќи го притоа предвид и интересот на граѓаните сметав дека најодбор решение е да де делегира судија кој има најмал број на предмети од кои причини и го предложив судијата Ацо Тасев.

**Членот на Советот Гордана Спиреска** смета дека се работи за состојба на крајна нужда, но сепак изрази оптимизам дека проблемот ќе биде надминат за кус временски период поради фактот да веќе во јуни месецќе има завршени кандидати од Академијата за сдии и јавни обвинители од кои ќе може да биде избран судија во Основниот суд Виница со што ќе се создадат услови судијата Ацо тасев да се врати во својот матичен суд.

Бидејќи никој повеќе не побара збор **Претседателот на Советот** приговорот на судијата Ацо Тасев, судија на Основен суд Штип поднесен против решението на Судски совет на РСМ,бр. 02-235/2 од 24.04.2019 година, за времено упатување за вршење на судиската функција во Основен суд Виница го стави на гласање и констатира дека со 9 гласа „За“ и 2 гласа „Против“ е донесено следното

**Р Е Ш Е Н И Е**

Приговорот на судијата Ацо Тасев од Основен суд Штип, поднесен против решението на Судскиот совет на Република Северна Македонија, бр. 02-235/2 од 24.04.2019 година со кое судијата времено е упатен за вршење на судиската функција во Основниот суд Виница, **СЕ ОДБИВА КАКО НЕОСНОВАН.**

**Точка 3 e нејавна**

**Претседателот на Советот** за 3-та точка од Дневниот ред -Редовно оценување на судиите во Република Северна Македонија, за 2017 и 2018 година, збор даде на членот на Советот Гордана Спиреска во својство на претседател на Комисијата за редовно оценување на работата на судиите и претседателите на судовите одУправен суд, АС Скопје и основните судови основани на подрачје Апелационен суд Скопје (ОС Велес, ОС Гевгелија, ОС Кавадарци, ОС Кратово, ОС Крива Паланка, ОС Куманово, ОС Неготино и ОС Скопје 2 Скопје), АС Штип и основните судови основани на подрачјето на Апелационен суд Штип (ОС Берово, ОС Виница, ОС Делчево, ОС Кочани, ОС Радовиш, ОС Свети Николе, ОС Струмица и ОС Штип).

**Членот на Советот Гордана Спиреска** наведе дека комисијата со која претседава извршила оценување на судиите одУправниот суд, АС Скопје и основните судови од неговото апелационо подрачје (ОС Велес, ОС Гевгелија, ОС Кавадарци, ОС Кратово, ОС Крива Паланка, ОС Куманово, ОС Неготино и ОС Скопје 2 Скопје) и АС Штип и основните судови од неговото апелационо подрачје (ОС Берово, ОС Виница, ОС Делчево, ОС Кочани, ОС Радовиш, ОС Свети Николе, ОС Струмица и ОС Штип) и дека при оценувањето се користени критериумите предвидени во Законот за Судски совет на РМ , нормите утврдени од Советот и податоците наведени во извештаите доставени од сите судови. Пред да пристапи со изложување на оцените за секој судија од конкретен суд поединечно истакна дека во податоците од АКМИС системот кои се користени за пресметка на оценките имало одредени грешки кои морале да се корегираат па аналогно на тоа да се врши и рачно оценување. Пристапи кон изложувањена оценките за судиите од секој суд поединечно.

**Претседателот на Советот**, по завршување на излагањето на оцените од страна на **членот на Советот Гордана Спиреска** во својство на претседател на Комисијата за редовно оценување на работата на судиите и претседателите на судовите одУправен суд, АС Скопје и основните судови основани на подрачје Апелационен суд Скопје (ОС Велес, ОС Гевгелија, ОС Кавадарци, ОС Кратово, ОС Крива Паланка, ОС Куманово, ОС Неготино и ОС Скопје 2 Скопје), АС Штип и основните судови основани на подрачјето на Апелационен суд Штип (ОС Берово, ОС Виница, ОС Делчево, ОС Кочани, ОС Радовиш, ОС Свети Николе, ОС Струмица и ОС Штип) збор даде на **членот на Советот Владе Богдановски** во својство на член на Комисијата за редовно оценување на работата на судиите и претседателите на судовите од Врховен суд на РСМ, Виш управен суд, ОС Скопје 1 Скопје, АС Битола и основните судови основани на подрачјето на Апелационен суд Битола ( OС Битола, ОС Крушево, ОС Охрид, ОС Прилеп, ОС Ресен и ОС Струга), АС Гостивар и основните судови основани на подрачјето на Апелационен суд Гостивар ( ОС Гостивар, ОС Тетово, ОС Кичево и ОС Дебар).

**Точка 4**

По однос на 4-та точка од Дневниот ред - Извештај за избор на Претседател на Основен суд Неготино на Комисијата за проверка на навременоста на пријавите и комплетност на документите за избор на претседател на Основен суд Неготино“, **Заменик Претседателот на Советот, Селим Адеми** збор даде на претседателот на Комисијата за проверка на навременоста на пријавите, членот на Советот Виолета Богојеска.

**Членот на Советот Виолета Богојеска** наведе дека КомисијАта за проверка на навременост на пријавите и комплетност на документите на кандидатите, за избор на претседатели на Основен суд Битола, Основен суд Велес, Основен суд Делчево, Основен суд Кавадарци, Основен суд Кичево, Основен суд Крива Паланка, Основен суд Неготино, Основен суд Прилеп, Основен суд Скопје 2 Скопје и Основен суд Штип по огласот објавен во Службен весник на РМ број 33/19 од 08.02.2019 година врз основа на Одлуката на Судскиот совет на РСМ бр. 08-253/2 од 07.02.2019 година за избор на претсдетаелите на основните судови на записник заведен во Судскиот совет на РСМ под број 08-252/4 и записник заведен под број 253/4 од 11.03.2019 година ги разгледа поднесените пријави по огласот. Дополни дека раководејќи се од член 47 став 1 од Законот за судови, (службен весник на РМ, бр.58/2006) и Законите за изменување и дополнување на Законот за судови, (службен весник на РМ, бр. 150/2010 од 18.11.2010) и (службен весник на РМ, бр.83/2018 од 08.05.2018 година), според кој „претседател на суд се избира од редот на судиите на РМ под услови, постапка и на начин како што се врши избор на судија во соодветен суд“ и „претседателот на судот се избира од време од 4 години со можност повторно да биде избран на истата функција уште 4 години“, Комисијата донела заклучок пријавите за избор на претседател на суд поднесени од кандидати кои веќе 2 пати биле избрани за претседатели на судови да не бидат прифатени. Во контекст на заземениот став наведе дека не биле прифатени пријавите поднесени од кандидатот Лазар Ризов, кандидат за претседател на Основен суд Неготино од причини што ова лице во два наврати, во периодот од 2001 до 2006 година и од 2006 до 2010 година веќе ја извршувал функција претседател на судот, од кандидатот за претседател на Основен суд Кичево, Баки Алили бидејќи функцијата претседател на судот ја извршувал во периодот од 2010 до 2015 година и од 2015 до денес и од кандидатот за претседател на Основен суд Прилеп,Јане Тренчевски кој функцијата претседател ја извршувал во периодот од 2010 до 2015 година и од 2015 до денес. Во продолжение наведе кандидатот за претседател на Основен суд Неготино, Лазар Ризов е единствен кандидат за претседател на наведениот суд поради што Комисијата предлага Советот да донесе одлука за распишување на нов оглас за избор на претседател на Основниот суд Неготино.

Бидејќи никој повеќе не побара збор, **заменик претседателот на Советот, Селим Адеми**предлогот за распишување на нов оглас за избор на претседател на Основниот суд Неготино го стави на гласање и констатира дека со 10 гласа „За“ е донесена следната

**О Д Л У К А**

* За избор на претседател на Основен суд Неготино,

По изработувањето, одлуката да се објави во Службен весник.

**Точка 5**

**Разно**

Во оваа точка од дневниот ред **Заменик претседателот на Советот**, Селим Адеми најнапред ги информираше членовите на Советот дека од Претседателот на Основен суд Скопје 1 Скопје е пристигнат допис со кој се бара разрешување од функцијата судија поротник на лицето Весна Пецевска Ботинова поради навршени 64 години. Смета дека не постојат законски пречки да се констатира престанок на функцијата судија-поротник. Предложи Судскиот совет на РСМ да донесе одлука со која ќе констатира престанок на функцијата.

Отвори расправа по предлогот. Со оглед да никој не се јави за збор, констатира дека е донесена следната

**О Д Л У К А**

На судијата – поротник **Весна Пецевска Ботинова**избрана за судија поротник на Основен суд Скопје 1 Скопје, со Одлука на Судскиот совет на Република Македонија број 02-512/2 од 07.03.2018 година му престанува функцијата судија поротник, поради навршени 64 години старост.

**Заменик претседателот на Советот** ги информираше членовите на Советот дека Комората на извршители на РСМ до Советот доставила допис со кој согласно чл. 58 ст.3 од Законот за извршување според кој два члена и нивни заменици во Дисциплинската комисија на Комората на извршители на РСМ се избираат од редот на судиите, по предлог на Судскиот совет на РСМ, бара Советот да номинира двајца членови и нивни заменици во Дисциплинската комисија на Комората на извршители. За членови на Дисциплинската комисија на Комората на извршители на РСМ ги предложи Весна Богдановска, судија на Основен суд Скопје 2 Скопје и Јетмир Амзаи, судија на Основен суд Гостивар а За заменици членови на Дисциплинската комисија од редот на судиите ги предложи Загорка Тноковска, судија на Виш управен суд и Јусуф Ајрулаху, судија на Основен суд Куманово, делегиран во Основен суд Скопје 1 Скопје.

**Заменик претседателот на Советот** отвори расправа по барањето наКомората на извршители на Република Северна Македонија и побара од останатите членови на Советот доколку имаат свој предлог за член на Дисциплинската комисија на Комората на извршители на РСМ да го истакнат.

Со оглед да не беше даден друг предлог од останатите членови на Советот, предлогот Весна Богдановска, судија на Основен суд Скопје 2 Скопје и Јетмир Амзаи, судија на Основен суд Гостивар да се предложат за членови на Дисциплинската комисија на Комората на извршители на РСМ од редот на судиите, а Загорка Тноковска, судија на Виш управен суд и Јусуф Ајрулаху, судија на Основен суд Куманово, делегиран во Основен суд Скопје 1 Скопје да се предложат за заменици членови на Дисциплинската комисија го стави на гласање и констатира дека истиот е усвоен со 10 гласа „За“ .

**Заменик претседателот на Советот, Селим Адеми** констатира дека седницата е завршена во 14,15 часот со нагласување дека 3-та точка од Дневниот ред - Редовно оценување на судиите и претседателите на судовите во Република Северна Македонија, за 2017 и 2018 година останува отворена и по истата расправта ќе продолжи на некоја од наредните седници.

**ПРОДОЛЖЕНИЕ НА ЗАПИСНИК**

**oд 307-та седница на Судскиот совет на Република Северна Македонија од 13.05.2019 година, одржана во салата на Судскиот совет на Република Северна Македонија на ден 30.05.2019 година, (четврток) со почеток во 14,15 часот**

На седницата присуствуваа: Киро Здравев, претседател на Советот, Селим Адеми -заменик претседател, Зоран Караџовски, Зоран Теофиловски, Гордана Спиреска, Лорета Горгиева, Сашко Георгиев, и Мирсад Суроји - членови на Советот избрани од редот на судиите и Владе Богданоски и Виолета Богојеска - членови на Советот избрани од Собранието на Република Македонија.

Отсутни се: Министерот за правда – Рената Дескоска, Претседателот на Врховен суд на РСМ - Јово Вангеловски, членови по функција, уредно поканети. Оправдано отсутен е членот на Советот Шемседин Јусуфи и членот на Советот Лидија Каначковиќ.

Записникот го водеше Анита Андоноска –генерален секратар на Судскиот совет на РМ. На седницата присуствуваа: Емилија Николиќ - државен советник во Судскиот совет на РСМ, Вера Андрејчин – советник за односи со јавноста и Наташа Јаневска - оператор на систем за гласање.

**Претседателот на Советот** најнапред констатира дека има потребен кворум за работа. Истакна дека следи продолжение на 3-та точка од дневниот ред од 307-та седница од 13.05.2019 година – Редовно оценување на судиите на судовите во Република Северна Македонија, за 2017 и 2018 година во делот на заклучување на оцените за судиите од Основен суд Скопје 1 Скопје- **е нејавана**

**Претседателот на Советот** констатира дека седницата е завршена во 15,35 часот.

 **СУДСКИ СОВЕТ НА**

 **РЕПУБЛИКА СЕВЕРНА МАКЕДОНИЈА**

 **Претседател,**

 **Киро Здравев**